***Отговор на въпрос от Светла Бъчварова и Николай Пенев– народни представители от ПГ на БСП за България относно мерки за подкрепа на младите фермери чрез програми на национално ниво и чрез Общата селскостопанска политика***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМА ПРОФЕСОР БЪЧВАРОВА,**

**УВАЖАЕМИ ГОСПОДИН ПЕНЕВ,**

В Програмата за развитие на селските райони както през изминалият, така и в настоящият програмен период една от най-популярните мерки е насочена именно към младите земеделски стопани. През настоящият програмен период подмярка 6.1 „Стартова помощ за млади земеделски стопани“ от ПРСР 2014-2020г. има за цел увеличаване на броя и дела на младите земеделски стопани, което е необходимо както за осигуряване на устойчиво развитие, така и за улесняване на структурните промени в земеделието.

Приемът по подмярка 6.1 проведен през 2015 г. е с бюджет 35 млн. евро, а общият брой на постъпилите заявления за подпомагане в рамките на този прием са 2664 бр. със заявен бюджет 66 598 978 евро /130 млн. лв./. От тях одобрение са получили 1393 заявления на млади земеделски производители с размер на финансовата помощ 34 824 465 евро /68 млн. лв./.

Приемът, който приключи на 14 юни 2018 г. беше с определен бюджет в размер на 22 млн. евро, като също беше отчетен висок интерес и в ИСУН 2020 бяха подадени над 1 800 проектни предложения с размер на заявената финансова помощ от 45 млн. евро /88 млн. лв./.

Специално внимание както през изминалия, така и през настоящия програмен период е отделено на подпомагането на младите земеделски стопани чрез възможността за преминаване на професионални курсове на обучения по други мерки от ПРСР, както и на възможността за предоставяне на различни консултантски пакети чрез Национална служба за съвети в земеделието свързани с безплатна помощ при изготвянето на бизнес плановете и проектните им предложения.

От друга страна чрез подкрепата по подмярка 4.1 „Инвестиции в земеделски стопанства“ е осигурена възможност за разширяване на стопанствата на младите земеделски производители с цел осигуряване на устойчиво развитие на земеделието и осигуряване на смяната на поколенията в земеделието. Подпомагането по мярката насърчава и сътрудничеството между земеделските стопани, включително чрез подпомагането на групи и организации на производители с цел съвместни инвестиции за предлагане на пазара и съхранение на продукцията. И по двете мерки, а именно подмярка 4.1 „Инвестиции в земеделски стопанства“ и мярка 9 „Учредяване на групи и организации на производителите“ в процесът на оценка на проектите се дава приоритет именно на младите земеделски стопани.

С Регламент (ЕС) 2393/2017 на ЕП, се предостави възможност за увеличение на ставката за Схемата за млади земеделски стопани от 25% от размера на ставката по Схемата за единно плащане на площ (СЕПП) до 50% от размера на ставката по Схемата за единно плащане на площ. Такова решение беше необходимо да бъде регламентирано в Закона за подпомагане на земеделските производители, където е определен размерът на ставката по Схемата за млади земеделски стопани. Въз основа на извършения експертен анализ относно ползите от съответната промяна в Закона, беше взето решение за изменение на чл. 45, ал. 1, изр. 2 от същия, съгласно което подпомагането за млади фермери под формата на годишно плащане за първите 30 хектара, допустими за подпомагане по СЕПП, вече е в размер 50 на сто от размера на плащането на хектар по тази схема. Изменението влезе в сила с обнародването на Закона за изменение и допълнение на Закона за подпомагане на земеделски производители в бр. 18 на Държавен вестник от 27.02.2018 г.

С оглед предстоящите преговори за бъдещата Обща селскостопанска политика (ОСП) след 2020 г., Министерството на земеделието, храните и горите ще отстоява позицията, че създаването на стимули за младите земеделски стопани, които навлизат в сферата на земеделието, както и за съществуващите да продължават да осъществяват дейността си в сектора, е от съществено значение. За насърчаването им би могло да допринесе прилагането на ефикасна схема за директни плащания за млади фермери.

Искам да Ви уверя, че договарянето на обхвата и най-подходящите параметри на схемите за директна подкрепа е основен приоритет в българската позиция в бъдещата ОСП, затова подпомагането за млади фермери ще бъде включено сред акцентите при участието на страната в дебата за бъдещия законодателен акт, който ще урежда директните плащания на ниво ЕС.

**БЛАГОДАРЯ ЗА ВНИМАНИЕТО!**