***Отговор на въпрос от Румен Георгиев – народен представител от ПГ на БСП за България относно подпомагане и компенсация на земеделските производители при природни бедствия***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМИ ГОСПОДИН ПЕТРОВ,**

В подкрепа на земеделските стопани, за осигуряване на защита на земеделското производство при критични ситуации, възникнали в резултат на неблагоприятни природни явления, Министерството на земеделието, храните и горите използва всички възможности, които се предоставят в законодателството в областта на държавните помощи.

За насърчаване на земеделските стопани към доброволно застраховане на селскостопанска продукция срещу неблагоприятно климатично събитие, което може да бъде приравнено на природно бедствие, и други неблагоприятни климатични събития, посредством частично компенсиране на разходите за сключване на застрахователна полица, се прилага схема за държавна помощ „Помощ за съфинансиране на застрахователни премии при застраховане на селскостопанска продукция“.

Схемата цели да улесни земеделските стопани, но и да стимулира интереса им към застраховането на реколтата и съответно на средствата, вложени в земята. Макар и да не покрива всички възможни загуби, застраховката e сигурна и надеждна защита в обстановка на непостоянни климатични условия.

Подпомагането обхваща застраховане на следните видове култури: овощни-семкови, костилкови, ягодоплодни, черупкови, южни, десертно грозде; зеленчукови: полски; оранжерийни; етерично – маслени; тютюн. Максималният интензитет (размер) на подпомагане е до 65% от стойността на застрахователната премия.

Предвид основната цел на схемата – насърчаване на земеделските стопани към доброволно застраховане на селскостопанска продукция, МЗХГ се стреми да осигури ресурс по държавната помощ в достатъчен размер, което пък дава възможност да бъдат подпомогнати всички земеделски стопани, които желаят да застраховат продукцията си при облекчени условия и да гарантират компенсация на реализирани загуби при необходимост.

Като се взе предвид по-големия интерес към държавната помощ през тази година, на база постъпилите заявления за подпомагане по схемата, първоначално разпределеният бюджет от 1 500 000 лв., с решение на Управителния съвет на ДФЗ беше увеличен на 2 200 000 лв., което ще осигури ресурс за всички заявени площи, при максимално допустимия размер на подпомагане – покриване на 65% от стойността на застрахователната премия.

Следва да се отбележи още, че оглед на бързото овладяване на тежки ситуации в сектор „Земеделие“ и непрекъснатост на защитата на земеделските стопани при екстремни ситуации от метеорологичен характер, се прилага и схема на държавна помощ „Помощ за компенсиране на щетите по земеделските култури, причинени от неблагоприятни климатични събития, които могат да бъдат приравнени на природно бедствие“.

Неблагоприятните климатични условия, за които се изплащат компенсации са слана, бури и градушка, заледяване, пороен и непрекъснат дъжд или тежко засушаване. Подпомагането се състои в директни помощи. Помощта е в размер до 80 % от действителните разходи за отглеждане на дадена култура през съответната стопанска година. През 2018 г., с решение на УС на ДФЗ, по помощта е разпределен ресурс в размер на 4 000 000 лв.

В заключение, за периода 2014-2017 г. за компенсиране на щетите, претърпени от земеделските стопани при отглеждане на земеделските култури, които щети са настъпили в резултат на тежките метеорологични условия, са предоставени над 21 000 000 лв.

**БЛАГОДАРЯ ЗА ВНИМАНИЕТО!**