***Отговор на въпрос от Никола Динков и Виолета Желева– народни представители от ПГ на БСП за България относно изграждане на площадки за противоградна защита в област Хасково***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМА ГОСПОЖО ЖЕЛЕВА,**

**УВАЖАЕМИ ГОСПОДИН ДИНКОВ,**

Към момента противоградовата защита се извършва от Изпълнителна агенция „Борба с градушките“ (ИАБГ) само по ракетен способ. За осъществяване на разширяването се предвижда през 2018 г. въвеждане в действие на два нови командни пункта – в с. Тъжа, област Стара Загора и в гр. Хасково, и прилежащите им 62 нови ракетни площадки, които ще осъществяват противоградовата защита в област Хасково и в региона на Подбалканските полета.

През лятото на 2017 г. ИАБГ извърши дейностите по определяне на точните координати на местата, където ще бъдат обособени ракетните площадки за противоградова защита в област Хасково и в региона на Подбалканските полета. Впоследствие бяха сключени договори със съответните общини за предоставяне на права на управление по отношение на тези имоти.

Тъй като определените имоти представляват земеделски земи, като следваща стъпка е проведена процедура пред Комисията по земеделските земи към Министерство на земеделието, храните и горите (МЗХГ) за разрешаване на временно ползване на земеделските земи за поставяне на преместваеми съоръжения – ракетни площадки за изстрелване на противоградови ракети. Тази процедура приключи с решение на Комисията от 20.02.2018 г. Имайки правата за обособяване на ракетните площадки, беше проведена процедура по реда на Закона за обществените поръчки (ЗОП) за определяне на изпълнител за изграждането на ракетните площадки и за ремонт на сградите, където ще бъдат разположени командните пунктове. Срокът за изпълнението на тези дейности е 120 дни и започва да тече от 15.06.2018 г.

Министерство на земеделието, храните и горите предостави на Изпълнителна агенция „Борба с градушките“ за управление етаж от сграда в гр. Хасково, където ще бъде разположен командният пункт за управление на дейностите по градозащита за област Хасково. Към момента вече е завършен ремонтът на този имот.

Междувременно са проведени процедури по реда на Закона за обществените поръчки за доставка на необходимите за функционирането на ракетните площадки техника и оборудване, а именно: Работно-битови фургони за ракетните площадки, мебели и битово оборудване за площадките и за командните пунктове, соларни електрозахранващи системи за осигуряване на автономно електрозахранване на площадките, стационарни радиостанции и антени, компютърна техника и мрежово оборудване – сървъри, комутатори, рутери, комуникационни шкафове; средства за противопожарна защита, лекотоварни автомобили за превоз на противоградови ракети и техника, автоматични метеорологични станции.

Доставена е нова доплерова метеорологична радарна станция, която е монтирана в Командния пункт – Поповица към Регионална дирекция „Борба с градушките“ Пловдив област. Предназначението на тази станция е да предоставя радарна информация за нуждите на противоградовата защита в област Хасково.

Общата стойност на сключените до момента договори, свързани с изпълнението на стратегията за разширяване на градозащитата е 8 318 000 лева.

До края на 2018 г. ще бъдат извършени всички действия, свързани с въвеждането в експлоатация на двата нови командни пункта и прилежащите им ракетни площадки, като от началото на активния сезон по градозащита за 2019 г. те ще се включат активно в дейностите по защита от градушки в Хасковска област и Подбалканските полета.

**БЛАГОДАРЯ ЗА ВНИМАНИЕТО!**